《送吴献臣大尹奏绩还治三首 其二》
明代·苏葵

何人豪气贯虹霓，论绩天曹首不低。千古江山留即墨，一时人物想祁奚。

梅花漾月清诗梦，雪色封尘净马蹄。醉里送君吾亦愧，荐贤无疏漫新题。

作者简介：广东顺德人，字伯诚。成化二十三年进士。弘治中以翰林编修升江西提学佥事。性耿介，不谄附权贵。为太监董让陷害，理官欲加之刑。诸生百人拥入扶葵去，事竟得雪。在任增修白鹿书院。官至福建布政使。有《吹剑集》。